和任況之
作者：蘇過
朝代：宋

paragraphs: 簪裳如縲囚，我生三年繫。
一落罝網中，遂負山林志。
憶故晉陽城，訪古尋前事。
蕭涼麋鹿游，正坐金湯累。
西山鬰崢嶸，氣勢翔天際。
因知神所托，千歲有其地。
綿綿邑姜祠，盛德百世繼。
汾橫地軸壯，泉涌山骨碎。
我時正行役，忽此煙雨滯。
頗遭溪谷留，使失鄉關異。
是時薫風初，殿閣微涼至。
碧井照眼寒，山光濕衣翠。
文魴縱弱浪，野鶴下晚吹。
平生謝公心，雅在東山醉。
端來乞五斗，茲事復且置。
悽悽百僚末，舉首觸嗔忌。
早知折腰惡，誰敢朱雲吏。
願君志吾言，身外皆漚寄。
臨淵休羨魚，早決歸來意。
榮枯夢已破，何待邯鄲記。